奉和公擇舅氏送呂道人研長韵
作者：黄庭堅
朝代：宋

paragraphs: 奉身玉壺冰，立朝朱絲絃。
妙質寄郢匠，素心乃林泉。
力耕不罪歲，嘉穀有逢年。
校書天祿閣，蓺竹老風煙。
携提寒泉泓，松煤厭磨研。
藉甚在臺省，六經勤傳箋。
諫草蠹穿穴，江湖渺歸船。
春官酌典禮，日月麗秋天。
少也長母家，學海頗尋沿。
諸公許似舅，賤子豈能賢。
轅駒蒙推挽，官次奉丹鉛。
新詩先舊物，包送比青氈。
繆傳黄梅鉢，未印少林禪。
汲井滌敗墨，蒼珪謝磨鎸。
玉蟾瀉明滴，要須筆如椽。
眷求盡耆德，舅氏且進遷。
山龍用補衮，舟楫功濟川。
當身任百世，舊學不虛捐。
私持殺青簡，緝綴報餐錢。
屢書願無愧，儻繼麟趾篇。